和武平學士歲晚禁直書懷五言二十韻
作者：歐陽修
朝代：宋

paragraphs: 多病淹殘歲，初寒卧直廬。
朝廷務清靜，鈴索少文書。
嚮學今爲盛，優賢古莫如。
靚深嚴禁署，閑宴樂羣居。
賜馬聯金絡，清塵侍玉輿。
討論三代盛，獻納萬機餘。
號令存寬大，文章復古初。
笑談揮翰墨，俄頃列瓊琚。
夜漏銷宮燭，春暉上玉除。
歌詩唐李杜，言語漢嚴徐。
自顧追時彥，多慙不鄙予。
無鹽煩刻畫，寒谷借吹噓。
朋友飛雝鷺，君臣在藻魚。
貪榮同衛鶴，取笑類黔驢。
皎皎心雖在，蕭蕭髮已疏。
未知論報效，安得遂樵漁。
雲破西山出，江橫畫閣虛。
餘生歎勞止，搔首念歸歟。
引綬誇民吏，樵牛會里閭。
一麾終得請，此計豈躊躇。